钦定古今图书集成/明伦汇编/氏族典/第268卷 > 王珪
## 钦定古今图书集成/明伦汇编/氏族典/第268卷 > 王珪

按《宋史王珪传》：“珪字禹玉，成都华阳人，后徙舒。曾祖
永，事太宗为右补阙。珪弱岁奇警，出语惊人。举进士
甲科，通判扬州，召直集贤院，为盐铁判官，修起居注，
进知制诰，知审官院，为翰林学士，知开封府。遭母忧，
除丧，复为学士兼侍读学士。嘉祐立皇子，珪草诏。英
宗在位，令兼端明殿学士，谕之曰：‘秘殿之职，非直器
卿于翰墨，闻二府员缺，即出命矣’。”神宗即位，迁学士
承旨。珪典内外制十八年，最为久次。熙宁三年，拜参
知政事。九年，进同中书门下平章事、集贤殿大学士。
元丰官制行，由礼部侍郎超授银青光禄大夫。五年，
拜尚书左仆射兼门下侍郎。八年，帝有疾，珪白皇太
后，请立延安郡王为太子。太子立，是为哲宗。进珪金
紫光禄大夫，封岐国公。卒于位，赠太师，谥文公。